A4-0185/99

Ψήφισμα σχετικά με την έκθεση του Συμβουλίου προς το Ευρωπαϊκό Συμβούλιο, που περιλαμβάνει σημαντικά στοιχεία για μια στρατηγική της ΕΕ για τα ναρκωτικά μετά το 1999, όσον αφορά τις δραστηριότητες τις συνδεόμενες με τα ναρκωτικά και άλλα συναφή ζητήματα υπό την προεδρία του Ηνωμένου Βασιλείου (7930/2/98 - C4-0409/98)

Το Ευρωπαϊκό Κοινοβούλιο,

- έχοντας υπόψη την έκθεση του Σύμβουλίου (7930/2/98 - C4-0409/98)

- έχοντας υπόψη το άρθρο 129 της Συνθήκης ΕΚ (μελλοντικό άρθρο 152 της Συνθήκης ΕΚ),

- έχοντας υπόψη τον Τίτλο VI της Συνθήκης για την Ευρωπαϊκή Ένωση και συγκεκριμένα τα άρθρα Κ.1, σημεία 4, 7, 8 και 9, Κ.3 και Κ.6,

- έχοντας υπόψη το νέο Tίτλο VI και συγκεκριμένα τα μελλοντικά άρθρα 29, 30, 31, 34 και 39 της Συνθήκης ΕΕ (νέα άρθρα),

- έχοντας υπόψη τις τρεις συμβάσεις των Ηνωμένων Εθνών του 1961, 1971 και 1998 σχετικά με τα ναρκωτικά,

- έχοντας υπόψη την πολιτική δήλωση και το σχέδιο δράσης που εγκρίθηκε από τη Γενική Συνέλευση των Ηνωμένων Εθνών στις 8 και 10 Ιουνίου 1998 στη Νέα Υόρκη,

- έχοντας υπόψη το σχέδιο δράσης της Ευρωπαϊκής Ένωσης για τον αγώνα κατά των ναρκωτικών (1995 - 1999) (COM(94)0234),

- έχοντας υπόψη το πρόγραμμα κοινοτικής δράσης για την πρόληψη της εξάρτησης από τα ναρκωτικά στο πλαίσιο της δράσης για τη δημόσια υγεία 1996 - 2000 (απόφαση του Ευρωπαϊκού Κοινοβουλίου και του Συμβουλίου αριθ. 102/97/ΕΚ) ((EE L 19 της 22.1.1997, σελ. 25.)),

- έχοντας υπόψη την κοινή δράση της 17 Δεκεμβρίου 1996 ((ΕΕ L 342 της 31.12.1996, σελ. 6.)) που ενέκρινε το Συμβούλιο βάσει του άρθρου Κ.3 της Συνθήκης για την Ευρωπαϊκή Ένωση σχετικά με την προσέγγιση των νομοθεσιών και των πρακτικών των κρατών μελών της Ευρωπαϊκής Ένωσης στον αγώνα κατά της τοξικομανίας, στην πρόληψη και στον αγώνα κατά της λαθραίας διακίνησης ναρκωτικών,

- έχοντας υπόψη την κοινή δράση της 16ης Ιουνίου 1997 ((ΕΕ L 167 της 25.6.1997, σελ. 1.)), που ενέκρινε το Συμβούλιο με βάση το άρθρο Κ.3 της Συνθήκης για την Ευρωπαϊκή Ένωση για την σχετικά με την ανταλλαγή πληροφοριών, την αξιολόγηση των κινδύνων και τον έλεγχο των νέων συνθετικών ναρκωτικών,

- έχοντας υπόψη τα προηγούμενα ψηφίσματα της 15ης Ιουνίου 1995 σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο όσον αφορά το σχέδιο δράσης της Ευρωπαϊκής Κοινότητας στον αγώνα κατά των ναρκωτικών (1995-1999) ((ΕΕ C 166 της 3.7.1995, σελ. 116.)), τη σύστασή του της 6ης Οκτωβρίου 1998 προς το Συμβούλιο σχετικά με την ευρωπαϊκή συνεργασία σε θέματα ναρκωτικών επ' ευκαιρία της συνόδου των Ηνωμένων Εθνών ((ΕΕ C 328 της 26.10.1998, σελ. 43.)) και το ψήφισμά του της 12ης Μαΐου 1998 σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο όσον αφορά τον έλεγχο των νέων, συνθετικών ναρκωτικών («designer drugs») ((EE C 167 της 1.6.1998, σελ. 29.)),

- έχοντας υπόψη την έκθεση της Επιτροπής Πολιτικών Ελευθεριών και Εσωτερικών Υποθέσεων (A4-0185/99),

Α. εκτιμώντας ότι, βάσει του άρθρου Κ.6 της ΣΕΕ και των διαδικασιών συναπόφασης βάσει του άρθρου 129 της ΣΕΚ (μελλοντικό άρθρο 152 της ΣΕΚ), το Ευρωπαϊκό Κοινοβούλιο πρέπει να ενημερώνεται εκ των προτέρων για νέες πρωτοβουλίες του Συμβουλίου σε θέματα ναρκωτικών,

Β. εκτιμώντας ότι για το πρόβλημα των ναρκωτικών απαιτείται, προκειμένου να παρουσιασθούν νέες απόψεις και να αναπτυχθεί εναλλακτική πολιτική, ανταλλαγή γνώσεων και εμπειρίας μεταξύ των κρατών μελών ούτως ώστε να αναπτυχθεί αποτελεσματική αντιμετώπιση του ζητήματος,

Γ. εκτιμώντας ότι τα προβλήματα σχετικά με την κατάχρηση ναρκωτικών απαιτούν μια πολυτομεακή αντιμετώπιση σε τοπικό, περιφερειακό, εθνικό και ευρωπαϊκό επίπεδο,

Δ. εκτιμώντας ότι σε πολλά κράτη μέλη η συνεργασία μεταξύ αστυνομίας, δικαιοσύνης, ιατρικής, υπηρεσιών παροχής βοήθειας και οργανώσεων υπέρ των τοξικομανών δημιούργησαν ευνοϊκές συνθήκες που επιτρέπουν να ρυθμισθούν αποτελεσματικότερα και με περισσότερη ευελιξία τα ιατρικο-κοινωνικά φαινόμενα καθώς και εκείνα της δημόσιας τάξης που συνδέονται με τα ναρκωτικά,

Ε. εκτιμώντας ότι, μεταξύ των κρατών μελών της Ευρωπαϊκής Ένωσης, υπάρχει σε μεγάλο βαθμό συμφωνία σε ό,τι αφορά την συνδρομή και την παροχή κοινωνικής βοήθειας προς τους τοξικομανείς,

ΣΤ. λαμβάνοντας υπόψη ότι, παράλληλα προς τη μέριμνα για τη μείωση της προσφοράς και της ζήτησης ναρκωτικών, θα πρέπει να δοθεί ακόμη μεγαλύτερη προσοχή στον περιορισμό των κινδύνων που συνεπάγεται για την υγεία η χρήση ναρκωτικών,

Ζ. εκτιμώντας ότι, προκειμένου να περιορισθεί η ζήτηση ναρκωτικών, έχουν μεγάλη σημασία η ενημέρωση και η εκπαίδευση,

Η. εκτιμώντας ότι το Συμβούλιο κατά την εκπόνηση της στρατηγικής του για τα ναρκωτικά μετά το 1999 δεν έλαβε καθόλου υπόψη τα αναμενόμενα πορίσματα του πρώτου προγράμματος δράσης για το 1995 - 1999 της Επιτροπής,

Θ. εκτιμώντας ότι η στρατηγική της ΕΕ για τα ναρκωτικά που εκπόνησε το Συμβούλιο για την μετά το 1999 περίοδο και το αναμενόμενο πρόγραμμα δράσης για τα ναρκωτικά της Επιτροπής (2000 - 2005) καλύπτουν την ίδια χρονική περίοδο χωρίς μάλιστα να καθίσταται σαφές ποιά σχέση υφίσταται μεταξύ των δύο εγγράφων και πως αλληλοσυνδυάζονται,

Ι. εκτιμώντας ότι το UNDCP διαθέτει ευρύτατη πείρα στον τομέα της αντικατάστασης των καλλιεργειών και της εναλλακτικής γεωργίας, αλλά ότι κατά το παρελθόν δαπανήθηκαν σημαντικά χρηματικά ποσά για την εξάλειψη και την αντικατάσταση καλλιεργειών χωρίς ιδιαίτερα αποτελέσματα,

ΙΑ. εκτιμώντας ότι οι πόροι που προορίζει η ΕΕ για το Πρόγραμμα των Ηνωμένων Εθνών για το διεθνή έλεγχο των ναρκωτικών δεν θα πρέπει να τυγχάνουν υπό την άμεση διαχείριση κυβερνήσεων τρίτων χωρών οι οποίες δεν προσφέρουν εχέγγυα καλής και ορθής διαχείρισης των πόρων και δεν σέβονται τα δικαιώματα του ανθρώπου και τις θεμελιώδεις ελευθερίες,

ΙΒ. εκτιμώντας ότι το ΕΚ είχε ζητήσει από το Ευρωπαϊκό Κέντρο Παρακολούθησης των ναρκωτικών και της τοξικομανίας, να εξακολουθήσει τις μελέτες του για τον έλεγχο και τη μείωση της προσφοράς και της ζήτησης,

ΙΓ. εκτιμώντας ότι η συνεργασία με τις υποψήφιες χώρες, προκειμένου να ενταχθούν προοδευτικώς αλλά επειγόντως στο κοινοτικό κεκτημένο, πρέπει να θεωρείται ως μια από τις προτεραιότητες της προενταξιακής στρατηγικής προς το κοινό συμφέρον τόσο των υποψήφιων χωρών όσο και των κρατών της Ένωσης,

ΙΔ. εκτιμώντας ότι οι μη κυβερνητικές οργανώσεις συμβάλλουν με ενεργό τρόπο στην αναζήτηση λύσεων για τα σχετικά με τα ναρκωτικά προβλήματα,

προβαίνει στις εξής συστάσεις:

Γενικώς

1. καλεί επιτακτικά το Συμβούλιο να το ενημερώνει πάντοτε εγκαίρως για τις πρωτοβουλίες που αναλαμβάνει βάσει του άρθρου Κ.6 της Συνθήκης για την Ευρωπαϊκή Ένωση και του άρθρου 129 της ΣΕΚ (μελλοντικό άρθρο 152 της ΣΕΚ), προκειμένου να λαμβάνεται υπόψη η γνώμη του Ευρωπαϊκού Κοινοβουλίου στην περαιτέρω εκπόνηση των προγραμμάτων και την λήψη αποφάσεων[semigr ]

Θεσμικές πτυχές

2. καλεί το Συμβούλιο και την Ευρωπαϊκή Επιτροπή να συντονίσουν καλύτερα τις πρωτοβουλίες τους στον τομέα των ναρκωτικών, και κατά προτίμηση να τις συνενώσουν σε ένα μόνο έγγραφο, προκειμένου να διευκολυνθεί το έργο του Ευρωπαϊκού Κοινοβουλίου και να βελτιωθεί η συνολική εικόνα για τον ενδιαφερόμενο ευρωπαίο πολίτη[semigr ]

3. ζητεί επιπλέον μια αρτιότερη θεσμική συνεργασία και συντονισμό εντός των αρμοδίων ευρωπαϊκών φορέων, λαμβάνοντας υπόψη ότι το πρόβλημα των ναρκωτικών αφορά σε όλους τους πυλώνες[semigr ]

4. συνιστά στο Συμβούλιο να αναθέσει σε ένα μόνον Επίτροπο τον συντονισμό όλων των πρωτοβουλιών για τα ναρκωτικά[semigr ]

5. φρονεί ότι το Συμβούλιο μπορεί να αξιοποιήσει σε μεγαλύτερο βαθμό το Παρατηρητήριο για τα ναρκωτικά και την τοξικομανία (ΚΠΝΤ) στη Λισσαβώνα, του οποίου οι γνώσεις και η εμπειρία μπορούν να βελτιωθούν και να αναπτυχθούν περαιτέρω και του οποίου τα προϊόντα μπορούν να θεωρηθούν επιστημονικώς αποδεκτά από όλα τα κράτη μέλη[semigr ]

6. υπογραμμίζει τη σημασία της διασφάλισης κοινής βάσης για τις πληροφορίες που παρέχουν τα εθνικά κέντρα στο ΚΠΝΤ, προκειμένου να διασφαλιστεί η συγκρισιμότητα των δεδομένων[semigr ]

7. πιστεύει ότι το ΚΠΝΤ θα πρέπει να διευρύνει και να διευκολύνει την κατανόηση των δραστηριοτήτων του από το Κοινοβούλιο και την εποικοδομητική συμβολή του τελευταίου σε αυτές με τον πλέον αποτελεσματικό τρόπο[semigr ]

Πολυτομεακές δράσεις

8. φρονεί ότι το πλεονέκτημα της συνέργειας από έναν καλύτερο συντονισμό των διαφόρων δραστηριοτήτων που αφορούν τα ναρκωτικά και την χρήση τους - όπως η συνδρομή, οι δυνατότητες υποδοχής των τοξικομανών, η κοινωνική πολιτική, η έρευνα, η κατάρτιση, η ανταλλαγή γνώσεων και εμπειρίας με στόχο τη μείωση των βλαβερών συνεπειών τόσο για την υγεία του χρήστη όσο και για την δημόσια υγεία γενικότερα, η μείωση της ζήτησης και οι δραστηριότητες πρόληψης - δεν επισημαίνεται επαρκώς στο έγγραφο του Συμβουλίου και συνιστά, ως εκ τούτου, στα κράτη μέλη, στο Συμβούλιο και την Επιτροπή να εξαντλήσουν περισσότερο το δυναμικό αυτό στις προτάσεις πολιτικής τους[semigr ]

9. συμφωνεί με τα σχέδια βελτίωσης της συνεργασίας εφαρμόζοντας σε μεγαλύτερη έκταση την συντονισμένη συγκέντρωση πληροφοριών μεταξύ αστυνομίας, τελωνείων και δικαστικών φορέων προκειμένου να κατάσχονται τα χρήματα που προέρχονται από εγκληματικές δραστηριότητες, και ζητεί όπως τα κεφάλαια που συγκεντρώνονται με αυτόν τον τρόπο προορίζονται για διάφορα προγράμματα και σχέδια που αφορούν τη χρήση ναρκωτικών[semigr ]

10. επισημαίνει ότι η λεπτομερής, αντικειμενική και αριθμητική ανάλυση των κινδύνων που προέρχονται από κάθε είδους χρήση ναρκωτικών δεν συμβάλλει μόνο στην ιδεολογική απογύμνωση της συζήτησης για τα ναρκωτικά στην Ευρώπη, αλλά και σε μια εύστοχη και αποτελεσματική αντιμετώπιση των προβλημάτων που συνδυάζονται με το φαινόμενο των ναρκωτικών[semigr ]

Δημόσια υγεία

11. διαπιστώνει ότι στην έκθεση του Συμβουλίου δεν αξιολογούνται με την δέουσα προσοχή οι πρόσφατα εισαχθείσες μέθοδοι αντιμετώπισης των τοξικομανών σε ορισμένα κράτη μέλη, αλλά ούτε και η ανάπτυξη, παραγωγή και διανομή εναλλακτικών ουσιών λιγότερο εθιστικών από τη μεθαδόνη[semigr ]

12. διαπιστώνει ότι το Συμβούλιο, στο πρόγραμμα στρατηγικής του, ελάχιστη προσοχή αποδίδει στην πρόληψη και στην ενημέρωση ως μέσων για τη μείωση της ζήτησης ναρκωτικών και συνιστά όπως συμπεριληφθεί στο πρόγραμμα στρατηγικής η εμπειρία των κρατών μελών από την ευρωπαϊκή εβδομάδα πρόληψης της χρήσεως ναρκωτικών (Νοέμβριος 1998) στον συγκεκριμένο αυτό τομέα[semigr ]

13. καλεί το Συμβούλιο, σε συνεργασία με το ΚΠΝΤ, να ενημερώσει τα κράτη μέλη - σε περίπτωση που δεν έχει γίνει ακόμη - σχετικά με τα ερευνητικά ινστιτούτα τα οποία είναι σε θέση να διεξάγουν τακτικούς τοξικολογικούς ελέγχους για τα νέα συνθετικά ναρκωτικά, προκειμένου να περιοριστούν οι κίνδυνοι για την υγεία των καταναλωτών[semigr ]

Εφαρμογή της νομοθεσίας, έλεγχος και μείωση της προσφοράς

14. εκφράζει την απογοήτευσή του διότι το έγγραφο του Συμβουλίου για την στρατηγική στα ναρκωτικά αποδεικνύεται ελάχιστα επινοητικό σε ό,τι αφορά την επιβολή της ισχύουσας νομοθεσίας και τον περιορισμό της προσφοράς ναρκωτικών[semigr ] καλεί το Συμβούλιο να εξαντλήσει τις δυνατότητες που προσφέρουν οι αναμενόμενες οδηγίες για την νομιμοποίηση των παρανόμως κτηθέντων κεφαλαίων[semigr ]

15. καλεί επιτακτικώς το Συμβούλιο όπως παρακολουθεί εκ του σύνεγγυς τη χρήση των πόρων που διαθέτει η ΕΕ για την καταπολέμηση των ναρκωτικών στο πλαίσιο της συνεργασίας Βορρά-Νότου, καθώς και να επαληθεύει κατά πόσον επιτυγχάνονται πράγματι οι στόχοι που έχουν τεθεί προωθώντας, στο ευρύτερο πλαίσιο της αναπτυξιακής συνεργασίας, μια ολοκληρωμένη και συμμετοχική προσέγγισηστο θέμα της υποκατάστασης των καλλιεργειών[semigr ]

Διεθνής συνεργασία

16. ζητεί από τη σημερινή καθώς και την επόμενη Προεδρία να παρουσιάσουν στα ανάλογα διεθνή κέντρα (ιδίως στο ΚΠΝΤ) την συγκεντρωθείσα θετική εμπειρία στα κράτη μέλη όσον αφορά τα κέντρα υποδοχής και θεραπείας τοξικομανών, την πρόληψη και τον περιορισμό της βλαβερής επίδρασης στην υγεία καθώς και τη συνεργασία μεταξύ των φορέων που είναι επιφορτισμένοι με την επιβολή της νομοθεσίας, και να την συμπεριλάβουν στην ευρωπαϊκή στρατηγική για τα ναρκωτικά[semigr ]

17. καλεί το Συμβούλιο και την Επιτροπή να επισπεύσουν τις απαραίτητες διαδικασίες για την ουσιαστική συμμετοχή των υποψηφίων κρατών στις δραστηριότητες του ευρωπαϊκού Παρατηρητηρίου για τα ναρκωτικά και την τοξικομανία[semigr ]

18. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών, το Ευρωπαϊκό Παρατηρητήριο για τα ναρκωτικά και την τοξικομανία και στα Ηνωμένα Έθνη.